ไทยรุ่งจ่อเพิ่มทุนจีบพันธมิตรนอกลงทุนครั้งใหญ่
ไทยรุ่งฯ เล็งจีบพันธมิตรในญี่ปุ่นร่วมลงทุน หากใช้เงินเกิน 500 ล้านบาท ต้องเพิ่มทุน
14 มี.ค. 2556

ไทยรุ่งฯ เล็งจีบพันธมิตรในญี่ปุ่นร่วมลงทุน หากใช้เงินเกิน 500 ล้านบาท ต้องเพิ่มทุน 
นายสมพงษ์ เผอิญโชค กรรมการผู้จัดการใหญ่ บริษัท ไทยรุ่งยูเนี่ยนคาร์ (TRU) เปิดเผยว่า ตามแผนบริษัทจะลงทุนปีนี้ 500 ล้านบาท แบ่งเป็นการซื้อเครื่องจักร 200 ล้านบาท และสร้างโรงงานพ่นสีชิ้นส่วน 300 ล้านบาท เพื่อขยายกำลังการผลิตอีก 2025% จากปัจจุบันใช้กำลังผลิตประมาณ 85-90% 
อย่างไรก็ตาม หากเกิดโอกาสทางธุรกิจเข้ามาจนถึงขั้นลงทุนสร้างโรงพ่นสีเพื่อประกอบรถยนต์ทั้งคัน อาจทำให้เม็ดเงินลงทุนเพิ่มถึง 1,000 ล้านบาท บริษัทอาจต้องพิจารณาการเพิ่มทุนได้ 
“โอกาสการลงทุนมีสูงมากเพราะพี้นที่โรงงานทั้งระยองและในกรุงเทพฯ เราได้ใช้พื้นที่เต็มแล้ว ขณะที่อุตสาหกรรมมีการขยายตัว และมีพันธมิตรจากต่างประเทศ 2-3 รายในญี่ปุ่นซึ่งเป็นผู้ประกอบการขนาดกลาง อยากจะหนีจากญี่ปุ่นที่มีต้นทุนการผลิตสูงมาเมืองไทย และบริษัทเหล่านี้มีออร์เดอร์ในมือแต่ขาดโรงงานในการผลิต ซึ่งภายในไตรมาส 2–3 นี้ คงจะมีข้อสรุป หากต้องลงทุนขนาดใหญ่บริษัทก็พร้อม เพราะได้ขอมติเพิ่มทุนกับผู้ถือหุ้นไว้แล้ว” นายสมพงษ์ กล่าว
สำหรับผลประกอบการปีนี้คาดว่ารายได้จะโตไม่น้อยกว่า 15% จากปีที่ผ่านมามีรายได้ 3,781 ล้านบาท และคาดว่าอัตรากำไรสุทธิน่าจะทำได้ใกล้เคียงกับปีที่ผ่านมา ซึ่งอยู่ในระดับ 14.7% และอุตสาหกรรมเติบโตต่อเนื่องโดยไตรมาสแรกนี้ มียอดการผลิตรถยนต์รวม 7 แสนคัน ดังนั้น ยอดการผลิตปีนี้ น่าจะได้ตามเป้าที่ตั้งไว้ 2.18 ล้านคัน และการใช้กำลังการผลิตในระดับสูงได้เกิดการประหยัดต่อขนาด ส่งผลต่อกำไรดีต่อเนื่องจากปีที่ผ่านมา